CELEX: 32021R2259
Language: ro
Date: 2021-12-15 00:00:00
Title: Regulamentul (UE) 2021/2259 al Parlamentului European și al Consiliului din 15 decembrie 2021 de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități (Text cu relevanță pentru SEE)

20.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 455/1
               
            
         REGULAMENTUL (UE) 2021/2259 AL PARLAMENTULUI EUROPEAN ȘI AL CONSILIULUI
         din 15 decembrie 2021
         de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Articolul 5 din Regulamentul (UE) nr. 1286/2014 al Parlamentului European și al Consiliului (3) impune creatorilor de produse de investiții individuale structurate și bazate pe asigurări (PRIIP), înainte de a pune un PRIIP la dispoziția investitorilor individuali, să elaboreze și să publice un document cu informații esențiale (denumit în continuare „KID”).
                  
               
                     (2)
                  
                  
                     Articolul 32 alineatul (1) din Regulamentul (UE) nr. 1286/2014 scutește, până la 31 decembrie 2021, societățile de administrare, astfel cum sunt definite la articolul 2 alineatul (1) litera (b) din Directiva 2009/65/CE a Parlamentului European și a Consiliului (4), societățile de investiții, astfel cum sunt menționate la articolul 27 din directiva respectivă, și persoanele care oferă consultanță cu privire la unități ale organismelor de plasament colectiv în valori mobiliare (OPCVM) sau care vând astfel de unități, astfel cum sunt menționate la articolul 1 alineatul (2) din directiva respectivă, de obligațiile prevăzute în regulamentul respectiv și, prin urmare, de obligația de a elabora un KID (dispoziții denumite în continuare „dispoziții tranzitorii”). În conformitate cu articolul 32 alineatul (2) din Regulamentul (UE) nr. 1286/2014, atunci când un stat membru aplică normele privind formatul și conținutul documentului cu informații cheie destinate investitorilor, astfel cum se prevede la articolele 78-81 din Directiva 2009/65/CE, în cazul fondurilor non-OPCVM oferite investitorilor individuali, dispozițiile tranzitorii se aplică societăților de administrare, societăților de investiții și persoanelor care oferă consultanță investitorilor individuali cu privire la unitățile acestor fonduri non-OPCVM sau care vând astfel de unități investitorilor individuali.
                  
               
                     (3)
                  
                  
                     Regulamentul delegat (UE) 2017/653 al Comisiei (5) completează Regulamentul (UE) nr. 1286/2014 prin stabilirea de standarde tehnice de reglementare privind modul de prezentare, conținutul și formatul standard al KID, metodologia de prezentare a riscului și a randamentului și de calculare a costurilor, condițiile și frecvența minimă de revizuire a informațiilor conținute în KID și condițiile privind furnizarea KID investitorilor individuali.
                  
               
                     (4)
                  
                  
                     La 7 septembrie 2021, Comisia a adoptat un regulament delegat de modificare a standardelor tehnice de reglementare prevăzute în Regulamentul delegat (UE) 2017/653 în ceea ce privește metodologia aplicată și prezentarea scenariilor de performanță, prezentarea costurilor și metodologia de calculare a indicatorilor sintetici de cost, prezentarea și conținutul informațiilor privind performanța anterioară și prezentarea costurilor aferente PRIIP care oferă o gamă de opțiuni de investiții și alinierea dispozițiilor tranzitorii pentru creatorii de PRIIP care oferă unitățile de fonduri menționate la articolul 32 din Regulamentul (UE) nr. 1286/2014 ca opțiuni de investiții suport cu dispoziții tranzitorii a căror durată de aplicare a fost prelungită, prevăzută la articolul respectiv. Data aplicării respectivului regulament delegat este 1 iulie 2022, însă este important să fie reflectată necesitatea de a acorda societăților de administrare, societăților de investiții și persoanelor care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități suficient timp ca să se pregătească pentru încetarea dispozițiilor tranzitorii și, prin urmare, pentru îndeplinirea obligației de a elabora un KID.
                  
               
                     (5)
                  
                  
                     Pentru a se răspunde necesității de a asigura suficient timp de pregătire pentru obligația de a elabora un KID, este necesar să se prelungească dispozițiile tranzitorii până la 31 decembrie 2022.
                  
               
                     (6)
                  
                  
                     Prin urmare, Regulamentul (UE) nr. 1286/2014 ar trebui să fie modificat în consecință.
                  
               
                     (7)
                  
                  
                     Regulamentul (UE) nr. 1286/2014 urmărește să permită investitorilor individuali să ia decizii de investiții în mai bună cunoștință de cauză. În pofida bunelor intenții care stau la baza Regulamentului (UE) nr. 1286/2014, de la adoptarea sa au fost exprimate o serie de îngrijorări, inclusiv referitoare la necesitatea unei definiții mai clare a „investitorilor individuali”, definirea produselor care intră în domeniul de aplicare al regulamentului menționat, eliminarea suportului de hârtie ca opțiune implicită în cazul în care un PRIIP este oferit în mod direct, în persoană, conceptul de „tranzacții succesive” și furnizarea de informații precontractuale investitorilor profesionali. Este necesar ca respectivele îngrijorări să fie luate urgent în considerare pentru a îmbunătăți încrederea investitorilor individuali în piețele financiare, atât pentru beneficiul societăților care caută finanțare, cât și pentru beneficiul pe termen lung al investitorilor. Necesitatea unei reexaminări mai ample a fost deja prevăzută în Regulamentul (UE) nr. 1286/2014, iar urgența acesteia rămâne neschimbată. Pe baza unei astfel de reexaminări în conformitate cu Regulamentul (UE) nr. 1286/2014, Comisia ar trebui să prezinte de urgență Parlamentului European și Consiliului un raport însoțit, dacă este cazul, de o propunere de soluționare a limitărilor existente.
                  
               
                     (8)
                  
                  
                     Având în vedere perioada foarte scurtă rămasă până la încetarea prevăzută inițial a dispozițiilor tranzitorii, prezentul regulament ar trebui să intre în vigoare fără întârziere,
                  
               ADOPTĂ PREZENTUL REGULAMENT:
         
            Articolul 1
            La articolul 32 alineatul (1) din Regulamentul (UE) nr. 1286/2014, data „31 decembrie 2021” se înlocuiește cu „31 decembrie 2022”.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 15 decembrie 2021.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               A. LOGAR
            
         
         
            (1)  Avizul din 20 octombrie 2021 (nepublicat încă în Jurnalul Oficial).
         
            (2)  Poziția Parlamentului European din 23 noiembrie 2021 (nepublicată încă în Jurnalul Oficial) și Decizia Consiliului din 9 decembrie 2021.
         
            (3)  Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).
         
            (4)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
         
            (5)  Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).